Ferħ u tifħir wara r-rebħa Salm. Għannu lill-Mulej għanja ġdida, għax għamel ħwejjeġ tal-għaġeb. Ġibitlu r-rebħa l-leminija tiegħu, u d-driegħ imqaddes tiegħu. Għarraf il-Mulej is-salvazzjoni tiegħu, f'għajnejn il-ġnus wera l-ġustizzja tiegħu. Ftakar fit-tjieba u l-fedeltà tiegħu mal-poplu ta' Iżrael. L-art kollha, minn tarf għall-ieħor, rat is-salvazzjoni ta' Alla tagħna. Għajtu bil-ferħ lill-Mulej fl-art kollha, infexxu fil-hena, ifirħu u għannu! Għannu lill-Mulej biċ-ċetra, biċ-ċetra u bil-ħlewwa tal-għana, bit-trombi u bid-daqq tat-trumbetti; għajtu bil-ferħ quddiem il-Mulej is-sultan! Ħa jriegħed il-baħar u kulma fih, id-dinja u kulma jgħammar fiha. Ħa jċapċpu x-xmajjar idejhom, u l-muntanji flimkien jgħajtu bil-ferħ quddiem il-Mulej, għax ġej biex jagħmel ħaqq mill-art; hu jagħmel ħaqq mid-dinja bil-ġustizzja, u mill-popli bis-sewwa.